喜雨
作者：岳珂
朝代：宋

paragraphs: 去年春旱種不移，後來雖雨那及時。
至今田野有菜色，麥熟未救民啼饑。
今年雨澤知時好，出水秧針隨處早。
晴無十日雨輒隨，雨及一犁日還杲。
天心一念本好生，去年今年何愛憎。
古來藏室五千字，每歎凶年由大兵。
祇今崆峒纔小熟，溝壑未甦猶五六。
兵端倚伏詎可量，且願藩籬謹西蜀。